Der er ingen tvivl hos Christian Eriksen, da spørgsmålet om hans drømmeklub falder onsdag formiddag i Helsingør, hvor landsholdet i disse dage er samlet forud for EM-kvalifikationskampene mod Irland og Georgien.

Måske har han forberedt sig på svaret. Måske kommer det bare direkte fra hjertet.

Uanset hvad, lykkedes han med sin mission: at afmontere spekulationerne omkring sin klubkarriere.

Christian Eriksens blå bog Født d. 14. februar 1992 og 27 år. Spiller på midtbanen i London-klubben Tottenham. Har tidligere spillet i Middelfart, OB og Ajax Amsterdam. Står noteret for 206 Premier League-kampe og 49 mål. Hans kontrakt med Tottenham udløber om et år.

- Middelfart, lyder det prompte fra Christian Eriksen efterfulgt af et stort smil og grin.

Men få sekunder senere er fokus igen tilbage på, hvordan han kommer tættere på den europæiske top, for det er - med al respekt - næppe i den fynske barndomsklub, at han indfrier den ambition.

Real Madrid frister

I stedet svarer Christian Eriksen særdeles veloplagt på, hvad han tænker om sin situation i Tottenham, hvor han kun har et enkelt år tilbage af sin kontrakt. Det gør han ganske bramfrit, og for første gang åbner han døren for, at han kan have spillet sin sidste kamp for London-klubben.

- Jeg føler, at jeg er på et tidspunkt i min karriere, hvor jeg måske gerne vil prøve noget nyt, lyder det indledende fra Christian Eriksen, inden han tilføjer:

- Jeg har den dybeste respekt for alt, hvad der er sket i klubben, og derfor vil det heller ikke være negativt for mig at blive i Tottenham.

Læs også : Hareide skåner Eriksen: Får et par fridage fra landsholdet

Den spanske storklub Real Madrid er af de spanske sportsaviser gentagne gange blevet kædet sammen med den danske landsholdsstjerne. Selv gør han ikke noget for at skyde det rygte ned. Tværtimod.